Document ID: 32012D0161

РЕШЕНИЕ ЗА ИЗПЪЛНЕНИЕ НА КОМИСИЯТА
от 19 март 2012 година
за започване на разследване съгласно член 17, параграф 2 от Регламент (ЕО) № 732/2008 на Съвета по отношение на ефективното прилагане в Боливия на Единната конвенция на Организацията на обединените нации по упойващите вещества
(2012/161/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. и за изменение на регламенти (ЕО) № 552/97, (ЕО) № 1933/2006 и регламенти (ЕО) № 1100/2006 и (ЕО) № 964/2007 на Комисията (1), и по-специално член 17, параграф 2 от него,
след консултация с Комитета по общите преференции,
като има предвид, че:
(1)
На 29 юни 2011 г. правителството на многонационалната държава Боливия (наричана по-долу „Боливия“) депозира при генералния секретар на ООН документ за денонсиране на Единната конвенция на Организацията на обединените нации по упойващите вещества. Денонсирането влезе в сила за Боливия на 1 януари 2012 г.
(2)
Впоследствие Боливия депозира документ за повторно присъединяване към Единната конвенция на Организацията на обединените нации по упойващите вещества с резерва относно традиционното използване на листа от кока (по-специално дъвченето им и медицинската им употреба). Искането за повторно присъединяване в момента се разглежда от държавите, страни по конвенцията.
(3)
В член 15, параграф 2 от Регламент (ЕО) № 732/2008 се предвижда временното оттегляне на специалния насърчителен режим за устойчиво развитие и добро управление, посочен в глава II, раздел 2 от същия регламент, по-специално ако националното законодателство вече не включва конвенциите, посочени в приложение III, които са били ратифицирани в изпълнение на изискванията на член 8, параграфи 1 и 2, или ако това законодателство не се прилага ефективно. Този режим бе предоставен на Боливия с Решение 2008/938/ЕО на Комисията (2).
(4)
Единната конвенция на Организацията на обединените нации по упойващите вещества е сред изброените в част Б, точка 24 от приложение III към Регламент (ЕО) № 732/2008.
(5)
В член 17, параграф 1 от Регламент (ЕО) № 732/2008 се предвижда, че когато Комисията получи информация, която може да обоснове временно оттегляне, и прецени, че са налице достатъчно основания за започване на разследване, тя уведомява Комитета по общите преференции и отправя искане за провеждане на консултации. Съгласно член 17, параграф 2 след консултациите Комисията може да вземе решение за започване на разследване.
(6)
Необходимо е да се анализират последствията от денонсирането на посочената конвенция, за да се определи дали те обосновават временно оттегляне на режима за специално насърчаване. Поради това са налице достатъчно основания за започване на разследване.
(7)
На 27 февруари 2012 г. бяха проведени консултации с Комитета по общите преференции,
ПРИЕ НАСТОЯЩОТО РЕШЕНИЕ:
Член 1
Комисията започва разследване с цел установяване дали денонсирането на Единната конвенция на Организацията на обединените нации по упойващите вещества обосновава временно оттегляне на специалния насърчителен режим за устойчиво развитие и добро управление за продуктите с произход от Боливия.
Член 2
Настоящото решение влиза в сила в деня на приемането му.
Съставено в Брюксел на 19 март 2012 година.

Labels: 0
3
18
5